ኤርትራ “ዜጎቿ በፍርሃት የሚገዙባትና አስከፊ የሰብዓዊ መብት ረገጣ የሚፈጸምባት አገር ሆናለች” ተ መ ድ
ኤርትራ “ዜጎቿ በፍርሃት የሚገዙባትና የአገሪቱ የሰብዓዊ መብት ረገጣም በአስከፊ ሁኔታ እየተባባሰ” መምጣቱን የተባበሩት መንግሥታት ድርጅት ሪፖርት አመለከተ።የድርጅቱ በኤርትራ የሰብዓዊ መብት አጣሪ ቡድን በቅርቡ ይፋ ባደረገው ሪፖርት እንዳመለከተው “ኤርትራ በፍርሃት የምትገዛና በርካታ ዜጎቿ ለአስገዳጅ ስራና እስር እየተዳረጉ ነው”።በአገሪቱ “በስፋቱና በአይነቱ ታይቶ የማይታወቅ በሰብዓዊነት ላይ ወንጀል እየተፈጸመ ” እንደሆነም ሪፖርቱ ያትታትል።የድርጅቱ የኤርትራ ስብዓዊ መብት አጣሪ ቡድን አባል ሸይላ ኬታሩዝ እንደሚናገሩት አገሪቱ “በህግ ሳይሆን በፍርሃት የምትመራ፣ለሰብዓዊነት የሚዘገንን እስርና ድብደባ የሚፈጸምባት ሆናለች”።ዓለም አቀፉ ማህበረሰብ በአገሪቱ ያለውን አሳሳቢ የሰብዓዊ መብት ረገጣና የህግ የበላይነት እንዲመለስ ድርሻውን እንዲወጣም ጥሪ አቅርበዋል።የአገሪቱ መንግስት ለአገዛዙ ተቃዋሚ ናቸው ያላቸውን ዜጎች በማሰርና በማሰቃየት ግፍ እንደሚፈጸምም በሪፖርቱ ተጠቅሷል።በአገሪቱ የገነነው ኢሰብዓዊ አገዛዝ በርካታ ኤርትራዊ አገራቸውን ለቀው ወደ ጎረቤት አገሮች እንዲሰደዱ ምክንያት ሆኗል።በተለይም የሜድትራኒያንን ባህር አቋርጠው ወደ አውሮፓ ለመግባት በሚያደርጉት ሙከራ በርካታ የአገሪቱ ዜጎች የባህር ሲሳይ እየሆኑ መቅረታቸውም በሪፖርቱ ተካቷል።ባሳለፍነው የፈረንጆቹ ዓመት 2014 ብቻ 32 ሺህ ኤርትራውያን በሜዲትራኒያን ወደ ጣልያን ሲያቋርጡ የነፍስ አድን ሰራተኞች ህይወታቸው አትርፏል።የተባበሩት መንግሥታት የስደተኞች ጉዳይ ድርጅት ከ357 ሺህ በላይ ኤርትራውያን የአገሪቱ የግፍ አገዛዝ በመሸሽ በስደት ላይ እንደሚገኙ ያመለክታል።(ኢዜአ)